Kać

Kać je naselje u gradskoj opštini Novi Sad grada Novog Sada u Južnobačkom okrugu. Naselje se nalazi u Šajkaškoj oblasti. Prema popisu iz 2011. bilo je 11740 stanovnika.

Istorija 
Prvi pomen naselja datira iz 13. veka, tačnije 1232. godine u spisku Papskog desetka. Smatra se da ime mesta potiče od keltske reči Katy što znači „nasip“, „utvrđenje“ jer Kać gledan s južne strane deluje kao da je na nasipu. U okolini Kaća pre nekoliko stoleća bila su još dva sela, Bikač, između Kaća i Novog Sada, i Kuždin, između Kaća i Đurđeva.

Prema popisu iz 2002. godine, u Kaću živi 11.151 stanovnika, mada je broj znatno veći, jer u selu živi mnogo izbezlica iz ratom zahvaćenih krajeva bivše Jugoslavije, koje nisu evidentirane. U etničkom pogledu, u mestu veliku većinu čine Srbi. Pre Drugog svetskog rata u Kaću je živeo veliki broj Nemaca.

Obrazovanje i kultura 
U Kaću se od 1783. nalazi OŠ Đura Jakšić Kać.
Postoje dve predškolske ustanove, kao i nekoliko privatnih škola stranih jezika.

U centru mesta se, od 1844. godine, nalazi Crkva Svetog Nikole, a preko puta nje sportsko-poslovno-kulturni objekat Svetosavski dom, na čijem se mestu, do 1999. nalazio Dom kulture.

Već dugi niz godina postoje tri kulturno-umetnička društva: Stevan Mokranjac, Sveti Sava i Petefi Šandor.

U sklopu zgrade mesne kancelarije se nalazi ogranak Gradske biblioteke.

Infrastruktura i saobraćaj 
Kać je elektrificiran 1953. godine, a automatska telefonska centrala je montirana u zgradu mesne kancelarije 15. januara 1971.

U Kaću radi nekoliko operatera ADSL interneta, kao i kablovske televizije.

Kroz Kać prolazi regionalni put Novi Sad - Titel, a mesto se nadovezuje na magistralni put Novi Sad - Zrenjanin, dok, paralelno sa Partizanskom ulicom prolazi železnička pruga.

Kać je sa Novi Sadom povezan linijama javnog prevoza br. 22, 23 i 24.
Kać je, takođe, redovnim autobuskim linijama povezan i sa Budisavom, Koviljem, Šajkašom, Mošorinom, Titelom, Pančevom i mnogim manjim mestima.

U toku su radovi na povezivanju Kaća na kanalizacionu mrežu.

Sport 
Rukometni klub Jugović iz Kaća se takmiči u Super ligi Srbije, a 2001, godine osvojio je EHF Čelendž kup.
U Kaću se nalaze još i fudbalski klub, šahovski klub, kao i nekoliko privatnih fitnes i plesnih klubova.

Sportski objekti 
U Kaću se nalazi Sportski centar Siget, koji čine: 
 Stadion OFK Jugović
 Pomoćni fudbalski teren
 Rukometni stadion
 Klub obaranja ruke - osnovan 2019-te.

U Kaću se nalaze i dve sportske dvorane. Prvu, čiji je kapacitet 1000 gledalaca i koju sada koristi osnovna škola, je koristio RK Jugović, sve dok nije prešao u novu, dvoranu „Hram“ koja se nalazi u okviru Svetosavskog doma. Nova hala može da primi više od 2000 gledalaca, računajući i vip-lože.

2010. i 2011. godine, napravljeni su i košarkaški tereni u Vinogradarskoj ulici, Ulici Boška Buhe, i u Petrovdanskom naselju.

Mediji 
Od 1994. godine redovno izlaze Kaćke novine.
U Kaću, takođe, postoji i Radio „Jugović“ (88.2).
Od leta 2010. postoji i internet-portal Kać-info, koji prati i najavljuje aktuelnosti u mestu.

Spomenici 
 Spomenik palim borcima u NOR - u centru mesta
 Spomenik poginulim fudbalerima u NOR - na Sigetu
 Bista Mileve Marić - ispred Osnovne škole
 Krst - na ulazu u Petrovdansko naselje
 Česma Svete Petke - u naselju Vinogradi
 Česma Živka Kondića - na Sigetu

Manifestacije 
Svake godine, 22. maja u Kaću se okupi na desetine hiljada ljudi kako bi obeležili Kaćku slavu. Pored tog spektakla, Kać je poznat i po privredno-zabavnoj manifestaciji Čvarak festu.

Pored zabavnih, Kać je poznat i po sportskim manifestacijama. Najveća od njih je međunarodni fudbalski turnir za omladince i kadete, koji nosi ime legende OFK Jugovića, Živka Kondića.

Kać je svake godine jedan od domaćina i međunarodnog rukometnog turnira „Trofej grada Novog Sada“, koji okuplja rukometaše i rukometašice iz nekoliko zemalja ovog dela Evrope.

Trgovina i privreda 
Kać ima ogroman privredni i industrijski potencijal, zbog svog fenomenalnog položaja-nalazi se na raskršću puteva Novi Sad-Titel i Novi Sad-Zrenjanin, tako da se formirao čitav niz preduzeća koji prave proizvodne hale, skladišta, kao i upravne zgrade.
Takođe, u Kaću postoje dva supermarketa, kao i ogroman broj prodavnica, pekara, mesara, apoteka, butika, hamburgerija, picerija, poslastičarnica, internet-kafea, prodavnica auto-delova, prodavnica sportske opreme, prodavnica računara i mobilnih telefona, itd.
U Kaću se nalazi ogroman pokriven pijačni prostor, a pijačni dani su sreda i subota.

Naselja

Sunčani breg 
Sunčani breg je četvrt u Kaću. Nalazi se na krajnjem istoku Kaća, na putu prema Budisavi. U njemu se nalazi manastir Vaskrsenja Hristova. Prema podacima iz 2008. godine, u ovom naselju ima 139 stanova, a u planu je još 136.

Petrovdansko naselje 
Petrovdansko naselje se nalazi na oko kilometar i po, severno, od najužeg centra Kaća.
U njemu, prema nezvaničnim podacima živi nešto manje od 500 ljudi.
Naselje je osnovano 1997. godine, mada su neke kuće sagrađene i 1996.
Stanovništvo je pretežno poreklom iz Slavonije, Baranje i Republike Srpske.
Naselje ima i svoju slavu - Petrovdan (12. jul) koja se slavi od 1998. godine.
Petrovdansko naselje pruža pun komfor svojim stanovnicima, jer poseduje priključke za struju, vodu, gas, Internet, a uskoro se očekuje i kanalizacija.

U Petrovdanskom naselju se nalaze i sportski tereni, okruženi zelenom površinom i parkom za decu.

Demografija 
U naselju Kać živi 8771 punoletnih stanovnika, a prosečna starost stanovništva iznosi 37,2 godina (36,3 kod muškaraca i 38,2 kod žena). U naselju ima 3350 domaćinstava, a prosečan broj članova po domaćinstvu je 3,33.

Ovo naselje je velikim delom naseljeno Srbima (prema popisu iz 2002. godine).

Galerija

Vidi još 
 RK Jugović
 OFK Jugović

Reference

Literatura 
Kać kroz vekove - Radivoj Mališa Poljakov

Spoljašnje veze 

 Mape, aerodromi i vremenska situacija lokacija (Fallingrain)
 Portal Kać-info 

Prigradska naselja Novog Sada
Naselja u Vojvodini